Gordon Waller

Gordon Trueman Riviere Waller (født 4. juni 1945 i Braemar i Skottland, død 17. juli 2009 i Ledyard i Connecticut) var en britisk sanger og best kjent som den ene halvdelen av duoen Peter & Gordon, som toppet hitlistene på 1960-tallet.

I harmoni med Peter Asher 
Han var sønn av en lege, og det hevdes at det var familiebakgrunnen som gjorde at han som elev på Westminster Boys’ School i London, i 1959, ble venn med en annen av skolens legesønner, Peter Asher. Sammen med en tredje elev dannet de en trio som spilte på kaffebarer og ved ulike skoletilstelninger. Ettersommeren 1963 bestemte de seg for å danne duoen Peter & Gordon og satse profesjonelt. De spilte nå fast på The Country Guitar i Tottenham Court Road, men ble senere samme høst engasjert for to ukers opptreden ved entertaineren Harry Secombes Pickwick Club på Londons West End, hvor en rekke mennesker fra underholdningsbransjen vanket. Her var det at de ble oppdaget av EMIs A&R sjef, Norman Newell, og sangerinnen Dorothy Squires. På Secombes anbefaling ga Newell dem lov til å gjøre en prøveinnspilling i EMIs Abbey Road Studios i januar 1964.

I Studio valgte de å fremføre folkklassikeren «Five Hundred Miles», men tanken var å la en selvkomponert låt, «If I Were You», bli deres første singelutgivelse. Tilfeldighetene gjorde imidlertid at kameratens søster, skuespilleren Jane Asher, var blitt venninne med Paul McCartney, og dermed mottok de isteden en sang fra ham, «A World Without Love».

Sangen ble spilt inn 21. januar 1964, og selskapet, som fikk det travelt med å ri på beatlemaniaen av frykt for at den ikke ville vare så lenge, fremskyndet utgivelsen, slik at platen var i salg allerede måneden etter. 12. mars entret «A World Without Love» hitlistene. 23. april utkonkurrerte de selveste The Beatles, og skjøv «Can’t Buy Me Love» bort fra førsteplassen. Låta toppet barometrene i ni land, deriblant USA, som syntes å trykke duoen enda mer til sitt bryst enn hva hjemlandet, England, gjorde.

Sammen med Peter Asher spilte Waller inn i alt 11 album, og fra disse ble det skilt ut en mengde singelutgivelser. De tegnet seg for en rekke store slagere før de i september 1968 skilte lag.

En verden uten Peter & Gordon 
Allerede før samarbeidet med Peter Asher opphørte hadde Gordon Waller utgitt et par singelplater på egen hånd. Det ble flere soloutgivelser innen 1960-tallet tok slutt, men uten Ashers stemme hadde han mistet det som ga de særpregete vokalharmoniene tyngde. Denne erkjennelsen lå nok til grunn for tittelen på hans eneste album, and Gordon, som ble spilt inn New York i 1972, sammen med gruppen The White Cloud og keyboardisten Teddy Wender. Heller ikke dette ga ham noen suksess, og dermed var Wallers platekarriere i praksis over.

Dernest forsøkte han seg som skuespiller i originaloppsetningen av Tim Rice og Andrew Lloyd Webbers Joseph And The Amazing Technicolor Dreamcoat i London, hvor han spilte rollen som Pharaoh. Sangene fra rolletolkningen kom også ut på LP.

Etter dette levde han et rolig og tilbaketrukket liv utenfor medias oppmerksomhet på Englands vestkyst, inntil han i 2005 tok opp igjen samarbeidet med Peter Asher.

Sine siste år bodde Gordon Waller i Ledyard, Connecticut i USA, der han i 2008 giftet seg for tredje gang. 16. juli 2009 fikk han et hjerteslag, og døde neste morgen, 64 år gammel, på Backus Hospital i Norwich, Connecticut.

Diskografi som soloartist 
 and Gordon (1972)

Referanser

Eksterne lenker 
 
 
 A biography of Gordon

Skotske sangere
Skotske gitarister
The Beatles
Personer fra Aberdeenshire